Ակնարկը շատ թափանցիկ է այդպիսին կոչվելու համար: Սակայն, ինչպես երևում է, Արևմուտքը կուլ չի տվել Բաքվի խայծը: Իհարկե, Միացյալ Նահանգներն ամեն կերպ ջանում են, որպեսզի Եվրոպան ազատագրեն Ռուսաստանի էներգետիկական կախվածությունից: Դրա մի ճանապարհն էլ ադրբեջանական գազը Ռուսաստանը շրջանցող խողովակաշարերով Եվրոպային մատակարարելն է: Սակայն, միևնույն ժամանակ, Միացյալ Նահանգները չափազանց թանկ են համարում դրա դիմաց Բաքվի պահանջած գինը` Ղարաբաղը: Այդ գինը վճարել չի պատրաստվում կամ չի կարողանում նաև Ռուսաստանը, որովհետև Ղարաբաղում և նրան հարակից տարածքներում ադրբեջանական զորքերը տեսնել չի ուզում այդ տարածքներին անմիջական հարևան Իրանի Իսլամական Հանրապետությունը: Իսկ տարածաշրջանում կարևոր դիրք ու ազդեցություն ունեցող այդ երկրի շահերի հետ Ռուսաստանը հաշվի չնստել չի կարող կամ չի ուզում, ինչը մեծ հաշվով` նույնն է: